ELŐTERJESZTÉS

**a Gazdasági és Városstratégiai Bizottság 2018. február 12-i ülésére**

**Javaslat a Fogyatékkal Élőket és Hajléktalanokat Ellátó Közhasznú Nonprofit Kft. étkeztetéssel kapcsolatos szerződésének jóváhagyására**

Tájékoztatom a Tisztelt Bizottságot, hogy a Fogyatékkal Élőket és Hajléktalanokat Ellátó Közhasznú Nonprofit Kft. ügyvezetője a Közgyűlés jóváhagyását kérte a Just Food Kft.-vel kötendő, készétel szállítására vonatkozó vállalkozási szerződés megkötéséhez. A társaság alapító okiratának IV. pont k) alpontja szerint a Közgyűlés kizárólagos hatáskörébe tartozik olyan szerződés megkötésének jóváhagyása, amelynek értéke a 10 millió forintot meghaladja.

A társaság két olyan típusú bentlakásos ellátással rendelkezik, amelynek keretében biztosítani kell az ellátottak napi egyszeri illetve háromszori étkezését. A társaság a versenyeztetési eljárást a szabályzatnak megfelelően lefolytatta, amelyre a legkedvezőbb ajánlatot a Just Food Kft. (Szentgotthárd, Füzesi u. 7., Cg. 18-09-109729, képviseli: Kozó Tamás ügyvezető) adta.

A szerződés értelmében a vállalkozónak a 11-es Huszár út 116. szám alatti Fogyatékos Emberek Nappali Szolgálatának átlag 27 fő étkezést igénylő ellátottjai részére a hét minden hétköznapján ebéd szállítását, a Kolozsvár u. 27. szám alatti Hajléktalanok Otthonában lakó 26 idős ember napi háromszori étkeztetéséhez pedig a hét minden napján (hétvégén és ünnepnapokon is) reggeli, ebéd és vacsora szállítását kell biztosítani.

A normál ebéd ára nettó 540 Ft/adag, a normál reggeli és vacsora nettó 440 Ft/adag, a diabetikus ebéd nettó 595 Ft/adag, a diabetikus reggeli és vacsora pedig nettó 485 Ft/adag összegben került meghatározásra.

A szerződést a felek 2018. március 1. és 2019. február 28. között időtartamra kívánják megkötni, így a szerződés bruttó értéke a 15 millió forintot várhatóan meghaladja (az étkezést igénybe vevők száma év közben folyamatosan változik, ezért pontos adat nem áll rendelkezésre).

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 21. § alapján a rendelet V. fejezetében szabályozott, Közgyűlés hatáskörébe tartozó ügyek tárgyában készített előterjesztéseket a Közgyűlés csak akkor tárgyalhat, ha a gazdasági ügyeket ellátó bizottság azokról előzetesen állást foglalt.

Kérem a Tisztelt Bizottságot, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2018. február 8.**

**/: Dr. Puskás Tivadar :/**

**Határozati javaslat**

**…./2018. (II. 12.) GVB. sz. határozat**

A Bizottság a Fogyatékkal Élőket és Hajléktalanokat Ellátó Közhasznú Nonprofit Kft. és a Just Food Kft. között kötendő készétel szállításra vonatkozó szerződést az előterjesztésben foglaltak szerint jóváhagyásra javasolja a Közgyűlésnek. A Bizottság javasolja, hogy a Közgyűlés hatalmazza fel a társaság ügyvezetőjét a szerződés aláírására.

**Felelős:** Lendvai Ferenc, a Gazdasági és Városstratégiai Bizottság elnöke

(végrehajtásért: Lakézi Gábor, a Városüzemeltetési Osztály vezetője,

Dr. Horváthné Németh Klára, a Fogyatékkal Élőket és Hajléktalanokat Ellátó Közhasznú Nonprofit Kft. ügyvezetője)

**Határidő**: azonnal